Samsung bevestig fout met jongste spogfone | Netwerk24
Deur Petrus Malherbe 31 Oktober 2019 15:16
Samsung in Suid-Afrika het bevestig daar is ernstige probleme met "sommige" van sy Galaxy- en Note-slimfone se vingerafdruktegnologie.
'n Fout het veroorsaak dat bykans enige persoon se vinger een van hierdie slimfone kon ontsluit.
In 'n verklaring Donderdag sê Samsung Suid-Afrika dat die fone se ingeboude sensors 'n ou vingerafdruk op die beskermde lagie van die foon bespeur, in stede van die eintlike vinger.
Die probleem blyk net met sommige tipe skermbeskermers te raak, sê Samsung.
Samsung het 'n bywerking van die vingerafdrukskandeerder se programmatuur uitgereik wat die fout regstel.
Die maatskappy raai egter almal met 'n Galaxy S10, S10+, of 'n Note 10, Note 10+ aan om skermbeskermers te verwyder wat die probleem veroorsaak het, die jongste programmatuur af te laai én al die geregistreerde vingerafdrukke op die toestel uit te vee en weer te laai.